b'\n_START_ARTICLE_\nUrh, grof celjski (opera)\n_START_PARAGRAPH_\nUrh, grof celjski je opera v treh dejanjih Viktorja Parme. Libreto je napisal Anton Funtek, krstna predstava je bila v Ljubljani 15. februarja 1895. Vlogo grofa Urha je interpretiral Josip Nolli, dirigent predstave je bil Fran Gerbi\xc4\x8d. Opero pa so ponovili \xc5\xa1e \xc5\xa1tirikrat._NEWLINE_\xc5\xbde novembra 1892 je Ljubljanski zvon zapisal, da je tudi skladatelj Viktor Parma kon\xc4\x8dal novo opero, ki jo je komponiral na isti libreto, kot pred njim Benjamin Ipavec. Parma, ki je imel ve\xc4\x8dji smisel za gledali\xc5\xa1ko dogajanje kot Ipavec, je libreto mo\xc4\x8dno predelal, ga skraj\xc5\xa1al, zasnoval je arije in romance, in kar je najbolj pomebno, uglasbil je vse besedilo, tako da tu ni ve\xc4\x8d govorjenih vlo\xc5\xbekov. Izpustil je tudi nekaj nepotrebnega dogajanja, kar pa ni bilo poglavitno za vsebino in dramatiko dogajanja. Glasba je pisana v slogu italijanske romanti\xc4\x8dne opere. Zakaj je Parma uglasbil isti libreto kot pred njim Ipavec? Vzrok je bilo pomanjkanje dobrih opernih besedil._NEWLINE_Upo\xc5\xa1tevaje dejstvo, da Benjamin Ipavec ni uglasbil celotnega Funtkovega libreta in da je Anton Foerster svojega Gorenjskega slav\xc4\x8dka iz operete v opero predelal \xc5\xa1ele 1896, je Parmov Urh, grof celjski prva slovenska v celoti komponirana zgodovinska romanti\xc4\x8dna opera.\n_START_SECTION_\nVsebina\n_START_PARAGRAPH_\nVsebina opere je bolj ali manj ista kot pri Teharskih plemi\xc4\x8dih, le da tu vsebino podpira in zna\xc4\x8di tudi izrazita glasba.'